 राजेन्द्र र उत्तमको  जोडी फाइनलमा
नेपाल प्रहरीका पूर्व एआईजी राजेन्द्रसिंह भण्डारी र उत्तमकुमार लामाको जोडी नेपाल आईटीएफ सिनियर च्याम्पियनसिप टेनिसअन्तर्गत ५५ वर्षमाथिको डबल्सतर्फ फाइनल पुगेको छ । 
लेखनाथ (कास्की) — नेपाल प्रहरीका पूर्व एआईजी राजेन्द्रसिंह भण्डारी र उत्तमकुमार लामाको जोडी नेपाल आईटीएफ सिनियर च्याम्पियनसिप टेनिसअन्तर्गत ५५ वर्षमाथिको डबल्सतर्फ फाइनल पुगेको छ ।  बिहीबार सेमिफाइनलमा उनीहरूले भारतीय खेलाडी अनुरुपकुमार कौशल र गुणविन्दर सिंहलाई हराएर फाइनल पक्का गरे । उक्त जोडीले पोखराकै शीर्ष वरीयताका शान्तलाल श्रेष्ठ र बसन्त प्रधानलाई ६–२, ६–१ ले हराएको थियो । पोखरा रंगशालामा जारी स्पर्धाको उपाधिलाई भण्डारीको जोडीले झ्याम्बा ढुन्डुप र करिमुल्ला मुस्लिमको जोडीसँग शनिबार प्रतिस्पर्धा गर्नेछ । झ्याम्बाको जोडीले भारतका प्रदीपकुमार गुप्ता र बीएनएस नेगीमाथि ७–५, ३–६, १०–५ को संघर्षपूर्ण जित निकालेको थियो । ५५ वर्षमाथिकै एकलमा नेपालका मनोज राणा र भारतका प्रदीप गुप्ताबीच उपाधि भिडन्त हुनेछ । मनोजले पोखराका समिर शेरचनलाई ७–५, ६–४ ले र प्रदीपले झ्याम्बा ढुन्डुपलाई ६–२, ६–२ ले हराए । ३५ वर्षमाथिको एकलमा नेपालका शीर्ष वरीयताका कमल भण्डारी र भारतका कमलेश शुक्ला फाइनल पुगेका छन् । कमलले शीर्ष वरीयताका भारतीय दिलीप महन्तीलाई ६–२, ६–२ र कमलेशले आफ्नै देशका स्वर्णदीप सिंहलाई ६–०, ६–३ को सेटमा हराए । ४५ वर्षमाथिको एकलमा भारतका चन्द्रभूषणले नेपालका विमलकुमार गुरुङलाई हराएर फाइनलमा स्थान बनाए । प्रताप मोक्तान र भारतका बालकिसन भाटियाको सेमिफाइनल हुन बाँकी छ । ४५ वर्षमाथिको डबल्सतर्फ पोखरेली विनोद कायस्थ र धरमबहादुर लामिछानेको जोडी विजयी भएको छ । उक्त जोडीले प्रताप मोक्तान र अशोक सिंहमाथि जित निकालेको थियो । 